Det var i sandhed 'Store klaverdag', da Aalborg Kulturskole lørdag tog 12 klaverer i brug samtidig.

Nordkraft dannede lørdag rammen for en musikfyldt begivenhed. Aalborg Kulturskole havde nemlig 12 klaverer i spil samtidig, da Store Klaverdag løb af stablen. - Det er noget, som både vores klaverelever og deres lærere glæder sig meget til. Vi har ellers ikke mulighed for at samle så mange instrumenter ét sted – det er faktisk ret spektakulært, fortæller formand for Aalborg Kulturskoles klaverfaggruppe Lise Gam-Jensen. Klaver er et instrument, som ofte håndteres alene både når det kommer til undervisning og når der øves hjemme. Derfor fandt Kulturskolen det særligt vigtigt at bringe de musikglade unge sammen til et arrangement, hvor der var fokus på socialt samvær og sammenspil. - Klaver er faktisk det instrument, som vi får allerflest tilmeldinger til. Vi har ikke færre 800 klaverelever og et par hundrede på venteliste. Der er sjovt nok en stigende interesse for at spille klaver for tiden, og det er interessant, at det sker på trods af, det måske ikke lige er det mest markante musikinstrument i den musik, som børn og unge i disse år lytter til, lyder det fra lederen for klaverfaggruppen i kulturskolen, Palle Vang. Dagen sluttede af med et show for publikum.